Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од А. О., адвокат од Скопје поднесена против ЈП Водовод и канализација Скопје, по предметот Барање за пристап до информации од јавен карактер, на 19.06.2025 година го донесе следното

**Р Е Ш Е Н И Е**

1. Жалбата изјавена од А. О., адвокат од Скопје поднесена против ЈП Водовод и канализација Скопје, заведена во Агенцијата под бр.08-273 на 05.06.2025 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

А. О., адвокат од Скопје, по електронски пат на 30.04.2025 година поднела Барање за пристап до информации од јавен карактер до ЈП Водовод и канализација Скопје, со кое побарал по е-маил да му се достави увид и „одговор со соодветно образложение“ од следните информации:

„1. Да ни се овозможи непосреден увид во соодветен простории како и да ни се достави примерок од Одлука за распишување на јавен конкурс за избор на директор на Јавното претпријатие Водовод и канализација Скопје (последната, не Одлуката бр.08-8857/1 од 05.08.2024 година)

2. Да ни се овозможи непосреден увид во соодветни простории како и да ни се достави примерок од објавениот јавен конкурс за избор на директор на Јавното претпријатие Водовод и канализација Скопје (согласно последната Одлука)

3. Да ни се овозможи непосреден увид во соодветни простории како и да ни се достави примерок од Одлука за избор на директор на Јавното претпијатие Водовод и канализација Скопје?

4. Да ни се овозможи непосреден увид во соодветни простории како и да ни се достави примерок од (согласно чл.23 од Законот за јавни претпријатија) од меѓунардно признат сертификат или уверение за активно познавање на англискиот јазик не постар од пет години и тоа: ТОЕФЕЛ ИБТ (TOEFEL IBT) – намалку 74 бода, ИЕЛТС (IELTS) – најмалку 6 бода, ИЛЕЦ (ILEC Cambridge English: Legal) – најмалку Б2 (B2) ниво, ФЦЕ (FCE Cambridge English: First) положен, БУЛАТС (BULATS) – најмалку 60 бода. Или АПТИС (APTIS) – најмалку ниво Б2 (B2) на име на Тони Миновски, директорот на ЈП Водовод и канализација Скопје“.

Постапувајќи по ова Барање, Имателот на информации на 15.05.2025 година до Барателот му доставил Известување за препраќање на барање бр.0302-3837/3. Во Известувањето е наведува: „Бараните податоци кои ги побарувате од нашето претпријатије како барател на информација, не претставуваат информации од јавен карактер во ЈП Водовод и канализација односно не сме надлежни да одговориме по вашето барање. Согласно Законот за слободен пристап до информации од јавен карактер ЈП Водовод и канализација-Скопје ве известува дека вашето барање го препрати до Град Скопје, поради тоа што создавател на оваа барана информација е градот Скопје а не нашето претпријатие, а вас уредно ве известуваме за превземеното дејствије од наша страна.“

Незадоволен од Известувањето на Имателот на информацијата, Барателот на информацијата, во законски предвидениот рок, поднел Жалба заведена во Агенцијата под бр. 08-273 на 05.06.2025 година. Во Жалбата наведува: „Видно од „известувањето“ (не Решение) имателот на информацијата не се ни повикал, а никако образложил, дека истото (известувањето) е донесено врз основа на некоја одредба од Законот за слободен пристап до информации од јавен карактер....ако дирекорот на јавното претпријатие е вработен спротивно на закон и за истото постои можност за откривање на злоупотреба на службена положба и овластување и коруптвно однесување....“

Агенцијата со електронски допис бр.08-273 од 09.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 13.06.2025 година до Агенцијата достави Одговор на барање бр.0302-3837/5, заведено во Агенцијата под бр.08-273 на 13.06.2025 година. Во Одговорот е наведено: „...Во член 23 став 3 од Законот за јавните претпријатија ...е пропишано дека „Со работата на јавното претпријатие, основано од страна на општината, односно градот Скопје, раководи директор што го избира, односно разрешува градоначалникот на општината, односно градот Скопје...“...ЈП Водовод и канализација Скопје не учествува и нема увид во документацијата со која кандидатите кои аплицирале на јавниот оглас за избор на директор на претпријатието докажуваат дал и ги исполнуваат условите пропишаните критериуми во јавниот оглас. Од тие причини, ЈП Водовод и канализација Скопје согласно член 18 од Законот за слободен пристап до информации од јавен карактер го препрати барањето поднесено од Адвокат Александар Огненовски од Скопје до имателот на информација која според содржината на барањето е имател на информацијата, а тоа во конкретниот случај е градот Скопје.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, поради следното:

По разгледувањето на Барањата, Жалбите, Решението и Одговорот на жалба на Имателот на информации, Агенцијата констатира дека во конкрениот случај, Имателот на информации постапил правилно и согласно одредбите на Законот за слободен пристап до информации од јавен карактер, со тоа што согласно член 18 од истиот Закон го препратил Барањето на Барателот до Град Скопје, како имател на информации кој ја создал и располага со бараната информација.

Согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“.

Во конкретниот случај, Имателот на информации при постапување по Барањето на Барателот утврдил дека не ја созадл ниту располага со бараната информација, поради што иако не се повикува на членот 18 став 1 од Законот за слободен пристап до информации од јавен карактер, сепак постапил и го препратил Барањето до Град Скопје.

Согласно член 18 став 1 од Законот за слободен пристап до информации од јавен карактер, во кој е наведено дека: „ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот“.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.